b'\n_START_ARTICLE_\nFranc Bla\xc5\xbei\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nBogoslovje je \xc5\xa1tudiral v Gorici in bil 20. avgusta 1854 posve\xc4\x8den v ma\xc5\xa1nika. Slu\xc5\xbeboval je v hrva\xc5\xa1kem delu Istre. Bil je kaplan in u\xc4\x8ditelj v Kastavu (1854-1856), Novigradu (1856-1858), Lindaru (1858-1863), ponovno v Kastavu (1863-1866) in Tinjanu (1866-1868), nato pa \xc5\xbeupni upravitelj v Krbunah (1868-1869) in Dolenji Vasi pod U\xc4\x8dko (od 1869), kjer je nato postal \xc5\xbeupnik in tam ostal vse do smrti._NEWLINE_Bla\xc5\xbei\xc4\x8d je bil \xc5\xbee kot bogoslovec med najbolj vnetimi u\xc4\x8denci narodnega buditelja \xc5\xa0tefana Kocian\xc4\x8di\xc4\x8da. Ob stoti obletnici ustanovitve gori\xc5\xa1ke nad\xc5\xa1kofije je 1851 kot bogoslovec spisal Kratka povestnica Gori\xc5\xa1ke nad\xc5\xa1kofije. Knji\xc5\xbeica, kateri uvod je spisal prof. Kocian\xc4\x8di\xc4\x8d, je iz\xc5\xa1la 1853 pri Mohorjevi dru\xc5\xbebi. Naslednje leto je v Ljubljani izdal Zrkalo lepih zgledov iz cerkvene zgodovine. Bla\xc5\xbei\xc4\x8d je povsod kjer je slu\xc5\xbeboval pospe\xc5\xa1eval \xc5\xa1olstvo: bil je hkrati du\xc5\xa1ni pastir in u\xc4\x8ditelj v \xc5\xbeupnijski ali osnovni \xc5\xa1oli. Budno je spremljal razvoj narodne rasti med Slovenci. Javno je nastopil 7. avgusta 1870 na taboru v Kubedu in zahteval uvedbo slovenskega in hrva\xc5\xa1kega jezika v \xc5\xa1ole in urade.'